CELEX: 32007D0818
Language: ro
Date: 2007-11-08 00:00:00
Title: 2007/818/CE: Decizia Consiliului din 8 noiembrie 2007 privind încheierea Acordului dintre Comunitatea Europeană și Republica Muntenegru privind readmisia persoanelor aflate în situație de ședere ilegală

19.12.2007   
            
            
               RO
            
            
               Jurnalul Oficial al Uniunii Europene
            
            
               L 334/25
            
         DECIZIA CONSILIULUI
   din 8 noiembrie 2007
   privind încheierea Acordului dintre Comunitatea Europeană și Republica Muntenegru privind readmisia persoanelor aflate în situație de ședere ilegală
   (2007/818/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 63 punctul 3 litera (b), coroborat cu articolul 300 alineatul (2) primul paragraf prima teză și articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât:
   
               (1)
            
            
               Comisia a negociat, în numele Comunității Europene, un acord cu Republica Muntenegru privind readmisia persoanelor aflate în situație de ședere ilegală.
            
         
               (2)
            
            
               Acordul a fost semnat, în numele Comunității Europene, la 18 septembrie 2007, sub rezerva eventualei sale încheieri la o dată ulterioară, în conformitate cu decizia Consiliului adoptată la 18 septembrie 2007.
            
         
               (3)
            
            
               Acest acord ar trebui aprobat.
            
         
               (4)
            
            
               Acordul instituie un Comitet mixt privind readmisia care își poate stabili regulamentul de procedură. Este necesar să se prevadă o procedură simplificată pentru stabilirea poziției Comunității în acest caz.
            
         
               (5)
            
            
               În conformitate cu articolul 3 din Protocolul privind poziția Regatului Unit și a Irlandei anexat la Tratatul privind Uniunea Europeană și la Tratatul de instituire a Comunității Europene, Regatul Unit și-a exprimat dorința de a participa la adoptarea și aplicarea prezentei decizii.
            
         
               (6)
            
            
               În conformitate cu articolele 1 și 2 din Protocolul privind poziția Regatului Unit și a Irlandei anexat la Tratatul privind Uniunea Europeană și la Tratatul de instituire a Comunității Europene și fără a aduce atingere articolului 4 din respectivul protocol, Irlanda nu participă la adoptarea prezentei decizii, nu își asumă obligații în temeiul prezentei decizii și aceasta nu i se aplică.
            
         
               (7)
            
            
               În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la adoptarea prezentei decizii, nu își asumă obligații în temeiul prezentei decizii și aceasta nu i se aplică,
            
         DECIDE:
   Articolul 1
   Acordul dintre Comunitatea Europeană și Republica Muntenegru privind readmisia persoanelor aflate în situație de ședere ilegală se aprobă prin prezenta decizie în numele Comunității.
   Textul acordului se atașează la prezenta decizie.
   Articolul 2
   Președintele Consiliului procedează la notificarea prevăzută la articolul 22 alineatul (2) din acord (2).
   Articolul 3
   Comisia reprezintă Comunitatea în cadrul Comitetului mixt privind readmisia instituit prin articolul 18 din acord.
   Articolul 4
   După consultarea unui comitet special desemnat de către Consiliu, Comisia adoptă poziția Comunității în cadrul Comitetului mixt privind readmisia în ceea ce privește adoptarea regulamentului de procedură al acestui comitet, astfel cum este prevăzut la articolul 18 alineatul (5) din acord.
   Articolul 5
   Prezenta decizie se publică în Jurnalul Oficial al Uniunii Europene.
   
      Adoptată la Bruxelles, 8 noiembrie 2007.
      
         
            Pentru Consiliu
         
         
            Președintele
         
         R. PEREIRA
      
   
   
      (1)  Aviz adoptat la 24 octombrie 2007 (nepublicat încă în Jurnalul Oficial).
   
      (2)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.
   ACORD
   între Comunitatea Europeană și Republica Muntenegru privind readmisia persoanelor aflate în situație de ședere ilegală
   ÎNALTELE PĂRȚI CONTRACTANTE,
   COMUNITATEA EUROPEANĂ, denumită în continuare „Comunitatea”,
   și
   REPUBLICA MUNTENEGRU, denumită în continuare „Muntenegru”,
   HOTĂRÂTE să își consolideze cooperarea pentru a combate mai eficient imigrarea ilegală,
   DORIND să instituie, prin prezentul acord și pe bază de reciprocitate, proceduri rapide și eficiente de identificare și de repatriere în siguranță și în ordine a persoanelor care nu îndeplinesc sau care nu mai îndeplinesc condițiile de intrare, de prezență sau de ședere pe teritoriul Muntenegrului sau al unui stat membru al Uniunii Europene și să faciliteze tranzitul acestor persoane, în spirit de cooperare;
   SUBLINIIND faptul că prezentul acord nu aduce atingere drepturilor, obligațiilor și responsabilităților Comunității, statelor membre ale Uniunii Europene și Muntenegrului care decurg din dreptul internațional și, în special, din Convenția europeană pentru apărarea drepturilor omului și a libertăților fundamentale din 4 noiembrie 1950 și din Convenția privind statutul refugiaților din 28 iulie 1951;
   AVÂND ÎN VEDERE că dispozițiile prezentului acord, care intră în sub incidența titlului IV din Tratatul de instituire a Comunității Europene, nu se aplică Regatului Danemarcei, în conformitate cu Protocolul privind poziția Danemarcei anexat la Tratatul privind Uniunea Europeană și la Tratatul de instituire a Comunității Europene,
   CONVIN DUPĂ CUM URMEAZĂ:
   Articolul 1
   Definiții
   În sensul prezentului acord:
   
               (a)
            
            
               „părți contractante” înseamnă Muntenegru și Comunitatea;
            
         
               (b)
            
            
               „resortisant al Muntenegrului” înseamnă orice persoană care are cetățenia Republicii Muntenegru în conformitate cu legislația acesteia;
            
         
               (c)
            
            
               „resortisant al unui stat membru” înseamnă orice persoană care are cetățenia unui stat membru, în sensul definiției comunitare;
            
         
               (d)
            
            
               „stat membru” înseamnă orice stat membru al Uniunii Europene, cu excepția Regatului Danemarcei;
            
         
               (e)
            
            
               „resortisant al unei țări terțe” înseamnă orice persoană care are altă cetățenie decât cetățenia Muntenegrului sau a unuia dintre statele membre;
            
         
               (f)
            
            
               „apatrid” înseamnă orice persoană fără cetățenie;
            
         
               (g)
            
            
               „permis de ședere” înseamnă orice permis, de orice tip, eliberat de Muntenegru sau de unul dintre statele membre, care dă drept de ședere unei persoane pe teritoriul său. Nu intră sub incidența acestei definiții permisele temporare de ședere pe aceste teritorii, care se acordă în cadrul soluționării unei cereri de azil sau a unei cereri de permis de ședere;
            
         
               (h)
            
            
               „viză” înseamnă o autorizație eliberată sau o decizie luată de Muntenegru sau de unul dintre statele membre, necesară pentru a intra pe teritoriul său sau pentru a-l tranzita. Aceasta nu include viza de tranzit aeroportuar;
            
         
               (i)
            
            
               „stat solicitant” înseamnă statul (Muntenegru sau unul dintre statele membre) care prezintă o cerere de readmisie în conformitate cu articolul 7 sau o cerere de tranzit în conformitate cu articolul 14 din prezentul acord;
            
         
               (j)
            
            
               „stat solicitat” înseamnă statul (Muntenegru sau unul dintre statele membre) căruia îi este adresată o cerere de readmisie în conformitate cu articolul 7 sau o cerere de tranzit în conformitate cu articolul 14 din prezentul acord;
            
         
               (k)
            
            
               „autoritate competentă” înseamnă orice autoritate națională din Muntenegru sau dintr-un stat membru însărcinată cu punerea în aplicare a prezentului acord în conformitate cu articolul 19 alineatul (1) litera (a) din prezentul acord;
            
         
               (l)
            
            
               „tranzit” înseamnă trecerea unui resortisant al unei țări terțe sau a unui apatrid prin teritoriul statului solicitat în timpul deplasării acestuia din statul solicitant către țara de destinație;
            
         
               (m)
            
            
               „readmisie” înseamnă transferul efectuat de către statul solicitant și admisia de către statul solicitat a persoanelor (propriii resortisanți ai statului solicitat, resortisanți ai unor țări terțe sau apatrizi) cu privire la care s-a constatat că au intrat ilegal, sunt prezenți ilegal sau au reședința în mod ilegal în statul solicitant, în conformitate cu dispozițiile prezentului acord.
            
         SECȚIUNEA I
   OBLIGAȚIILE DE READMISIE ALE MUNTENEGRULUI
   Articolul 2
   Readmisia resortisanților proprii
   (1)   La cererea unui stat membru și fără alte formalități decât cele prevăzute în prezentul acord, Muntenegru readmite toate persoanele care nu îndeplinesc sau nu mai îndeplinesc condițiile în vigoare pentru intrarea, prezența sau șederea pe teritoriul statului membru solicitant, cu condiția să se dovedească sau să se poată prezuma în mod întemeiat, pe baza prezentării unor dovezi prima facie, că sunt resortisanți ai Muntenegrului.
   (2)   Muntenegru readmite, de asemenea:
   
               —
            
            
               copiii minori necăsătoriți ai persoanelor menționate la alineatul (1), indiferent de locul de naștere sau de cetățenia acestora, cu excepția cazului în care au drept de ședere independent în statul membru solicitant;
            
         
               —
            
            
               soții/soțiile, care au altă cetățenie, ai/ale persoanelor menționate la alineatul (1), cu condiția să aibă dreptul de a intra și a rămâne sau să dobândească dreptul de a intra și a rămâne pe teritoriul Muntenegrului, cu excepția cazului în care au drept de ședere independent în statul membru solicitant.
            
         (3)   Muntenegru readmite, de asemenea, persoanele cărora li s-a retras cetățenia Muntenegrului sau care au renunțat la aceasta de la intrarea pe teritoriul unui stat membru, cu excepția cazului în care persoanele respective au primit cel puțin asigurarea naturalizării de către unul dintre statele membre.
   (4)   După aprobarea cererii de readmisie de către Muntenegru, misiunea diplomatică sau oficiul consular competent al Muntenegrului eliberează de îndată și cel târziu în 3 zile lucrătoare documentul de călătorie necesar pentru repatrierea persoanei care urmează să fie readmisă, a cărui perioadă de valabilitate este de cel puțin 3 luni. În cazul în care, din motive de drept sau de fapt, persoana în cauză nu poate fi transferată în cursul perioadei de valabilitate a documentului de călătorie eliberat inițial, misiunea diplomatică sau oficiul consular competent al Muntenegrului eliberează, în termen de 14 zile calendaristice, un nou document de călătorie cu aceeași perioadă de valabilitate. În cazul în care Muntenegru nu eliberează un nou document de călătorie în termen de 14 zile calendaristice, se consideră că acesta a acceptat utilizarea documentului de călătorie standard al UE în vederea expulzării (1).
   (5)   În cazul în care persoana care urmează să fie readmisă are, pe lângă cetățenia Muntenegrului, cetățenia unui stat terț, statul membru solicitant ia în considerare preferința persoanei în cauză în ceea ce privește statul în care să fie readmisă.
   Articolul 3
   Readmisia resortisanților țărilor terțe și a apatrizilor
   (1)   La cererea unui stat membru și fără alte formalități decât cele prevăzute în prezentul acord, Muntenegru readmite toți resortisanții țărilor terțe sau apatrizii care nu îndeplinesc sau nu mai îndeplinesc condițiile în vigoare pentru intrarea, prezența sau șederea pe teritoriul statului membru solicitant, cu condiția să se dovedească sau să se poată prezuma în mod întemeiat pe baza prezentării unor dovezi prima facie că persoanele în cauză:
   
               (a)
            
            
               dețin sau dețineau la data intrării o viză valabilă sau un permis de ședere valabil eliberate de Muntenegru; sau
            
         
               (b)
            
            
               au intrat ilegal și direct pe teritoriul statelor membre după o perioadă de ședere pe teritoriul Muntenegrului sau după tranzitarea acestuia.
            
         (2)   Obligația de readmisie prevăzută la alineatul (1) nu se aplică în următoarele cazuri:
   
               (a)
            
            
               resortisantul țării terțe sau apatridul a efectuat numai un tranzit printr-un aeroport internațional al Muntenegrului; sau
            
         
               (b)
            
            
               statul membru solicitant a eliberat resortisantului țării terțe sau apatridului, înainte sau după intrarea acestuia pe teritoriul său, o viză sau un permis de ședere, cu excepția cazului în care:
               
                           —
                        
                        
                           persoana în cauză deține o viză sau un permis de ședere eliberat de Muntenegru care are o perioadă de valabilitate mai lungă decât cel eliberat de statul membru solicitant; sau
                        
                     
                           —
                        
                        
                           viza sau permisul de ședere eliberat de statul membru solicitant a fost obținut cu ajutorul unor documente false sau falsificate ori prin fals în declarații; sau
                        
                     
                           —
                        
                        
                           persoana în cauză nu respectă una dintre condițiile aferente vizei.
                        
                     
         (3)   Muntenegru readmite de asemenea, la cererea unui stat membru, foști resortisanți ai fostei Republici Socialiste Federative Iugoslavia care nu au dobândit altă cetățenie și al căror loc de naștere și domiciliu la 27 aprilie 1992 era pe teritoriul Muntenegrului, cu condiția să se poată confirma de către autoritățile Muntenegrului la data prezentării cererii de readmisie că la 27 aprilie 1992 aceștia au avut domiciliul în Muntenegru.
   (4)   După aprobarea cererii de readmisie de către Muntenegru, statul membru solicitant eliberează persoanei a cărei readmisie a fost acceptată documentul de călătorie standard al UE în vederea expulzării (1).
   SECȚIUNEA II
   OBLIGAȚIILE DE READMISIE ALE COMUNITĂȚII
   Articolul 4
   Readmisia resortisanților proprii
   (1)   La cererea Muntenegrului și fără alte formalități decât cele prevăzute în prezentul acord, statul membru readmite pe teritoriul său toate persoanele care nu îndeplinesc sau nu mai îndeplinesc condițiile în vigoare pentru intrarea, prezența sau șederea pe teritoriul Muntenegrului, cu condiția să se dovedească sau să se poată prezuma în mod întemeiat, pe baza prezentării unor dovezi prima facie, că persoanele în cauză sunt resortisanți ai statului membru respectiv.
   (2)   Un stat membru readmite, de asemenea:
   copiii minori necăsătoriți ai persoanelor menționate la alineatul (1), indiferent de locul de naștere sau de cetățenia acestora, cu excepția cazului în care au drept de ședere independent în Muntenegru;
   soții/soțiile, care au altă cetățenie, ai/ale persoanelor menționate la alineatul (1), cu condiția să aibă dreptul de a intra și a rămâne sau să dobândească dreptul de a intra și a rămâne pe teritoriul statului membru solicitat, cu excepția cazului în care au drept de ședere independent în Muntenegru.
   (3)   Un stat membru readmite, de asemenea, persoanele cărora li s-a retras cetățenia unui stat membru sau care au renunțat la aceasta de la intrarea pe teritoriul Muntenegrului, cu excepția cazului în care persoanele respective au primit cel puțin asigurarea naturalizării de către Muntenegru.
   (4)   După aprobarea cererii de readmisie de către statul membru solicitat, misiunea diplomatică sau oficiul consular competent al statului membru în cauză eliberează de îndată și cel târziu în termen de 3 zile lucrătoare documentul de călătorie necesar pentru repatrierea persoanei care urmează să fie readmisă, a cărui perioadă de valabilitate este de cel puțin 3 luni. În cazul în care, din motive de drept sau de fapt, persoana în cauză nu poate fi transferată în cursul perioadei de valabilitate a documentului de călătorie eliberat inițial, misiunea diplomatică sau oficiul consular competent al statului membru în cauză eliberează, în termen de 14 zile calendaristice, un nou document de călătorie cu aceeași perioadă de valabilitate.
   (5)   În cazul în care persoana care urmează să fie readmisă are, pe lângă cetățenia statului membru solicitat, cea a unui stat terț, Muntenegru ia în considerare preferința persoanei în cauză în ceea ce privește statul în care să fie readmisă.
   Articolul 5
   Readmisia resortisanților țărilor terțe și a apatrizilor
   (1)   La solicitarea Muntenegrului și fără alte formalități decât cele prevăzute în prezentul acord, un stat membru readmite pe teritoriul său toți resortisanții unei țări terțe sau apatrizii care nu îndeplinesc sau nu mai îndeplinesc condițiile în vigoare pentru intrarea, prezența sau șederea pe teritoriul Muntenegrului, cu condiția să se dovedească sau să se poată prezuma în mod întemeiat, pe baza prezentării unor dovezi prima facie, că persoanele în cauză:
   
               (a)
            
            
               dețin sau dețineau la data intrării o viză valabilă sau un permis de ședere valabil eliberate de statul membru solicitat; sau
            
         
               (b)
            
            
               au intrat ilegal și direct pe teritoriul Muntenegrului după o perioadă de ședere pe teritoriul statului membru solicitat sau după tranzitarea acestuia.
            
         (2)   Obligația de readmisie prevăzută la alineatul (1) nu se aplică în următoarele cazuri:
   
               (a)
            
            
               resortisantul țării terțe sau apatridul a efectuat numai un tranzit printr-un aeroport internațional al statului membru solicitat; sau
            
         
               (b)
            
            
               Muntenegru a eliberat resortisantului țării terțe sau apatridului, înainte sau după intrarea acestuia pe teritoriul său, o viză sau un permis de ședere, cu excepția cazului în care:
               
                           —
                        
                        
                           persoana în cauză deține o viză sau un permis de ședere eliberat de statul membru solicitat, care are o perioadă de valabilitate mai lungă decât cel eliberat de Muntenegru; sau
                        
                     
                           —
                        
                        
                           viza sau permisul de ședere eliberat de Muntenegru a fost obținut cu ajutorul unor documente false sau falsificate ori prin fals în declarații;
                        
                     
                           —
                        
                        
                           persoana în cauză nu respectă una dintre condițiile aferente vizei.
                        
                     
         (3)   Obligația de readmisie prevăzută la alineatul (1) revine statului membru care a eliberat viza sau permisul de ședere. În cazul în care două sau mai multe state membre au eliberat o viză sau un permis de ședere, obligația de readmisie prevăzută la alineatul (1) revine statului membru care a eliberat documentul a cărui perioadă de valabilitate este mai lungă sau, în cazul în care perioada de valabilitate a unuia sau mai multora dintre acestea a expirat deja, statului membru care a eliberat documentul care este încă valabil. În cazul în care toate documentele au expirat, obligația de readmisie prevăzută la alineatul (1) revine statului membru care a eliberat documentul a cărui dată de expirare este cea mai recentă. În cazul în care nu se poate prezenta niciun astfel de document, obligația de readmisie prevăzută la alineatul (1) revine statului membru al cărui teritoriu a fost părăsit ultimul.
   (4)   După ce statul membru aprobă cererea de readmisie, Muntenegru eliberează persoanei a cărei readmisie a fost acceptată documentul de călătorie necesar pentru repatrierea sa.
   SECȚIUNEA III
   PROCEDURA DE READMISIE
   Articolul 6
   Principii
   (1)   Sub rezerva alineatului (2), orice transfer al unei persoane care urmează să fie readmisă pe baza uneia dintre obligațiile prevăzute la articolele 2-5 necesită prezentarea unei cereri de readmisie autorității competente a statului solicitat.
   (2)   Atunci când persoana care urmează să fie readmisă deține un document de călătorie valabil și, după caz, o viză valabilă sau un permis de ședere valabil eliberate de statul solicitat, nu este necesară prezentarea unei cereri de readmisie.
   Articolul 7
   Cererea de readmisie
   (1)   Orice cerere de readmisie trebuie să conțină următoarele informații:
   
               (a)
            
            
               datele personale ale persoanei în cauză (de exemplu, numele, prenumele, data nașterii și, atunci când este posibil, locul nașterii și ultima adresă) și, după caz, datele personale ale copiilor minori necăsătoriți și/sau soțului/soției persoanei în cauză;
            
         
               (b)
            
            
               indicarea mijloacelor prin care vor fi furnizate dovezi ale cetățeniei, ale tranzitului, ale condițiilor pentru readmisia resortisanților țărilor terțe și a apatrizilor, precum și ale intrării și șederii ilegale sau dovezi prima facie ale acestora;
            
         
               (c)
            
            
               fotografia persoanei care urmează să fie readmisă.
            
         (2)   În măsura posibilului, cererea de readmisie conține, de asemenea, următoarele informații:
   
               (a)
            
            
               o declarație care să indice faptul că este posibil ca persoana care urmează să fie transferată să aibă nevoie de ajutor sau îngrijire, cu condiția ca persoana în cauză să fi consimțit în mod explicit la prezentarea unei astfel de declarații;
            
         
               (b)
            
            
               orice altă măsură de protecție sau de securitate ori informație privind starea de sănătate a persoanei în cauză, care poate fi necesară în cazul unui transfer individual.
            
         (3)   Un formular comun care urmează să fie utilizat pentru cererile de readmisie este prezentat în anexa 6 la prezentul acord.
   Articolul 8
   Mijloace de probă privind cetățenia
   (1)   Dovada cetățeniei, în temeiul articolului 2 alineatul (1) și al articolului 4 alineatul (1), se poate face, în special, prin intermediul documentelor enumerate în anexa 1, chiar dacă perioada lor de valabilitate a expirat. În cazul în care se prezintă astfel de documente, statele membre și Muntenegru recunosc reciproc cetățenia fără să fie necesară efectuarea unei investigații suplimentare. Dovada cetățeniei nu poate fi făcută prin documente false.
   (2)   Dovada prima facie a cetățeniei, în temeiul articolului 2 alineatul (1) și al articolului 4 alineatul (1), se poate face, în special, prin intermediul documentelor enumerate în anexa 2, chiar dacă perioada lor de valabilitate a expirat. În cazul în care se prezintă astfel de documente, statele membre și Muntenegru consideră că cetățenia este stabilită, cu excepția cazului în care pot dovedi contrariul. Dovada prima facie a cetățeniei nu poate fi făcută prin documente false.
   (3)   În cazul în care nu se poate prezenta niciunul dintre documentele enumerate în anexa 1 sau 2, reprezentanțele diplomatice și consulare competente ale statului solicitat în cauză întreprind, la cerere, demersurile necesare pentru a chestiona persoana care urmează să fie readmisă fără întârzieri nejustificate și în termen de cel mult 5 zile lucrătoare de la data la care la care a fost prezentată cererea, în vederea stabilirii cetățeniei persoanei în cauză.
   Articolul 9
   Mijloace de probă privind resortisanții țărilor terțe și apatrizii
   (1)   Dovada îndeplinirii condițiilor pentru readmisia resortisanților țărilor terțe și a apatrizilor, stabilite la articolul 3 alineatul (1) și la articolul 5 alineatul (1), se face, în special, prin intermediul mijloacelor de probă enumerate în anexa 3 la prezentul acord; aceasta nu poate fi făcută prin documente false. Statele membre și Muntenegru recunosc reciproc orice astfel de dovadă, fără a fi necesară efectuarea de investigații suplimentare.
   (2)   Dovada prima facie a îndeplinirii condițiilor pentru readmisia resortisanților țărilor terțe și a apatrizilor stabilite la articolul 3 alineatul (1) și la articolul 5 alineatul (1) se face, în special, prin intermediul mijloacelor de probă enumerate în anexa 4 la prezentul acord; aceasta nu poate fi făcută prin documente false. În cazul în care se prezintă o astfel de dovadă prima facie, statele membre și Muntenegru consideră că sunt îndeplinite condițiile, cu excepția cazului în care pot dovedi contrariul.
   (3)   Ilegalitatea intrării, a prezenței sau a șederii se stabilește cu ajutorul documentelor de călătorie ale persoanei în cauză, din care lipsește viza necesară sau orice alt permis de ședere pe teritoriul statului solicitant. O declarație a statului solicitant conform căreia persoana în cauză a fost găsită fără a avea asupra sa documentele de călătorie, viza sau permisul de ședere necesar reprezintă, de asemenea, dovadă prima facie a ilegalității intrării, a prezenței sau a șederii.
   (4)   Dovada îndeplinirii condițiilor pentru readmisia foștilor resortisanți ai fostei Republici Socialiste Federative Iugoslavia, stabilite la articolul 3 alineatul (3), se face în special prin intermediul mijloacelor de probă enumerate în anexa 5a la prezentul acord; aceasta nu poate fi făcută prin documente false. Orice astfel de dovadă este recunoscută de Muntenegru, fără a fi necesară efectuarea de investigații suplimentare, cu condiția să se poată confirma de către autoritățile Muntenegrului, la data prezentării cererii de readmisie, că la 27 aprilie 1992 aceștia au avut domiciliul în Muntenegru.
   (5)   Dovada prima facie a îndeplinirii condițiilor pentru readmisia foștilor resortisanți ai fostei Republici Socialiste Federative Iugoslavia, stabilite la articolul 3 alineatul (3), se face în special prin intermediul mijloacelor de probă enumerate în anexa 5b la prezentul acord; aceasta nu poate fi făcută prin documente false. În cazul în care se prezintă o astfel de dovadă prima facie, Muntenegru consideră că sunt îndeplinite condițiile, cu excepția cazului în care poate dovedi contrariul.
   (6)   În cazul în care nu se poate prezenta niciunul dintre documentele enumerate în anexele 5a și 5b, reprezentanțele diplomatice și consulare competente ale Muntenegrului întreprind, la cerere, demersurile necesare pentru a chestiona persoana care urmează să fie readmisă fără întârzieri nejustificate și cel târziu în termen de 3 zile lucrătoare de la data la care la care a fost prezentată cererea, în vederea stabilirii cetățeniei persoanei în cauză.
   Articolul 10
   Termene
   (1)   Cererea de readmisie se prezintă autorității competente a statului solicitat în termen de cel mult un an de la data la care autoritatea competentă a statului solicitant a luat cunoștință de faptul că un resortisant al unei țări terțe sau un apatrid nu îndeplinește sau nu mai îndeplinește condițiile în vigoare pentru intrarea, prezența sau șederea pe teritoriul său. În cazul în care obstacole de drept sau de fapt împiedică prezentarea cererii în termen, termenul se prelungește, la cererea statului solicitant, dar numai până la eliminarea obstacolelor respective.
   (2)   Atunci când se prezintă o cerere de readmisie, răspunsul se dă în scris în termen de 12 zile calendaristice în toate cazurile. Acest termen începe să curgă de la data primirii cererii de readmisie. În cazul în care nu se primește un răspuns în termenul menționat anterior, se consideră că transferul a fost aprobat.
   (3)   Atunci când obstacole de drept sau de fapt nu permit comunicarea în termen de 12 zile calendaristice a răspunsului privind cererea în cauză, acest termen poate fi prelungit, pe baza unei cereri motivate corespunzător, cu cel mult 6 zile calendaristice. În cazul în care nu se primește niciun răspuns în termenul prelungit menționat anterior, se consideră că transferul a fost aprobat.
   (4)   Atunci când o cerere de readmisie este refuzată, se prezintă motivele refuzului.
   (5)   După aprobarea unei cereri de readmisie sau, după caz, după expirarea termenului stabilit la alineatul (2), persoana în cauză este transferată în termen de trei luni. La cererea statului solicitant, acest termen poate fi prelungit cu perioada necesară pentru a soluționa obstacolele de drept sau de fapt.
   Articolul 11
   Modalitățile de transfer și modurile de transport
   (1)   Înaintea repatrierii unei persoane, autoritățile competente ale Muntenegrului și ale statului membru în cauză încheie în prealabil înțelegeri în scris cu privire la data transferului, punctul de intrare, eventualele escorte și alte informații relevante cu privire la transfer.
   (2)   Transportul poate fi aerian, maritim sau terestru. Repatrierea pe cale aeriană nu este limitată la utilizarea transportatorilor naționali ai Muntenegrului sau ai statului membru și se poate efectua prin curse regulate sau zboruri charter. În cazul repatrierii sub escortă, escorta nu se limitează la persoane autorizate din statul solicitant, cu condiția ca acestea să fie persoane autorizate din Muntenegru sau din orice stat membru.
   Articolul 12
   Readmisia din greșeală
   Statul solicitant reprimește orice persoană readmisă de statul solicitat în cazul în care se constată, în termen de 3 luni de la data transferului persoanei în cauză, că cerințele stabilite la articolele 2-5 din prezentul acord nu sunt îndeplinite.
   În astfel de cazuri, dispozițiile procedurale ale prezentului acord se aplică mutatis mutandis și se comunică toate informațiile disponibile privind identitatea și cetățenia reale ale persoanei care urmează să fie reprimită.
   SECȚIUNEA IV
   OPERAȚIUNILE DE TRANZIT
   Articolul 13
   Principii
   (1)   Statele membre și Muntenegru limitează tranzitul resortisanților țărilor terțe și al apatrizilor la cazurile în care aceste persoane nu pot fi repatriate direct în statul de destinație.
   (2)   Muntenegru permite tranzitul resortisanților țărilor terțe și al apatrizilor la cererea unui stat membru, iar un stat membru autorizează tranzitul resortisanților țărilor terțe și al apatrizilor la cererea Muntenegrului, în cazul în care se asigură continuarea călătoriei în eventuale alte state de tranzit și readmisia de către statul de destinație.
   (3)   Tranzitul poate fi refuzat de Muntenegru sau de un stat membru:
   
               (a)
            
            
               în cazul în care resortisantul țării terțe sau apatridul se expune unui risc real de a fi supus torturii, unui tratament sau unei pedepse inumane sau degradante, pedepsei cu moartea sau persecutării pe motiv de rasă, religie, cetățenie, apartenență la un anumit grup social sau convingeri politice în statul de destinație sau în alt stat de tranzit; sau
            
         
               (b)
            
            
               în cazul în care resortisantul țării terțe sau apatridul va face obiectul unor sancțiuni penale în statul solicitat sau în alt stat de tranzit; sau
            
         
               (c)
            
            
               din motive de sănătate publică, de securitate națională, de ordine publică sau din cauza altor interese naționale ale statului solicitat.
            
         (4)   Muntenegru sau un stat membru poate retrage orice autorizație eliberată în cazul în care apar sau devin cunoscute ulterior împrejurări menționate la alineatul (3), care sunt de natură să împiedice operațiunea de tranzit, sau dacă nu mai este asigurată continuarea călătoriei în eventuale alte state de tranzit sau readmisia de către statul de destinație. În acest caz, statul solicitant reprimește resortisantul țării terțe sau apatridul, în mod corespunzător și fără întârziere.
   Articolul 14
   Procedura de tranzit
   (1)   Cererea privind operațiunile de tranzit se adresează în scris autorității competente a statului solicitat și trebuie să conțină următoarele informații:
   
               (a)
            
            
               tipul tranzitului (aerian, maritim sau terestru), eventualele alte state de tranzit și destinația finală prevăzută;
            
         
               (b)
            
            
               datele personale ale persoanei în cauză (de exemplu, nume, prenume, numele dinaintea căsătoriei, alte nume folosite/sub care aceasta este cunoscută sau pseudonime, data nașterii, sexul și, dacă este posibil, locul nașterii, cetățenia, limba, tipul și numărul documentului de călătorie);
            
         
               (c)
            
            
               punctul de intrare prevăzut, momentul transferului și folosirea eventuală a unor escorte;
            
         
               (d)
            
            
               o declarație care să precizeze că, din punctul de vedere al statului solicitant, condițiile prevăzute la articolul 13 alineatul (2) sunt îndeplinite și că nu se cunoaște nici un motiv care să justifice un refuz în temeiul articolului 13 alineatul (3).
            
         Un formular comun pentru cererile de tranzit este prevăzut în anexa 7 la prezentul acord.
   (2)   În termen de 5 zile calendaristice de la primirea cererii, statul solicitat informează în scris statul solicitant cu privire la admisie, confirmând punctul de intrare și momentul prevăzut pentru admisie, sau informează statul solicitant cu privire la refuzul admisiei și cu privire la motivele unui astfel de refuz.
   (3)   În cazul în care operațiunea de tranzit se efectuează pe cale aeriană, persoana care urmează să fie readmisă și eventualele escorte sunt scutite de obligația de a obține o viză de tranzit aeroportuar.
   (4)   Sub rezerva consultărilor reciproce, autoritățile competente ale statului solicitat acordă asistență în cazul operațiunilor de tranzit, în special prin supravegherea persoanelor în cauză și prin furnizarea de facilități corespunzătoare în acest sens.
   SECȚIUNEA V
   COSTURI
   Articolul 15
   Costuri de transport și de tranzit
   Fără a aduce atingere dreptului autorităților competente de a recupera costurile aferente readmisiei de la persoana care urmează să fie readmisă sau de la terți, toate costurile de transport suportate în temeiul prezentului acord în legătură cu readmisia și operațiunile de tranzit până la frontiera statului de destinație finală se suportă de către statul solicitant.
   SECȚIUNEA VI
   PROTECȚIA DATELOR ȘI CLAUZA DE NEAFECTARE
   Articolul 16
   Protecția datelor
   Comunicarea datelor cu caracter personal se efectuează numai dacă o astfel de comunicare este necesară pentru a pune în aplicare prezentul acord de către autoritățile competente ale Muntenegrului sau ale unui stat membru, după caz. Prelucrarea și tratarea datelor cu caracter personal într-un caz individual sunt supuse legislației interne a Muntenegrului și, atunci când autoritatea de supraveghere a protecției datelor este o autoritate competentă a unui stat membru, acestea sunt supuse dispozițiilor Directivei 95/46/CE (2) și legislației interne a statului membru în cauză adoptate în temeiul directivei respective. Se aplică, de asemenea, următoarele principii:
   
               (a)
            
            
               datele cu caracter personal trebuie prelucrate în mod corect și în conformitate cu dispozițiile legale;
            
         
               (b)
            
            
               datele cu caracter personal trebuie culese în scopul specific, explicit și legitim al punerii în aplicare a prezentului acord și nu trebuie prelucrate ulterior, de către autoritatea care le comunică sau de către cea care le primește, într-un mod incompatibil cu acest scop;
            
         
               (c)
            
            
               datele cu caracter personal trebuie să fie adecvate, pertinente și să nu fie excesive față de scopul pentru care acestea sunt culese și/sau prelucrate ulterior; mai specific, datele cu caracter personal comunicate pot privi numai următoarele elemente:
               
                           —
                        
                        
                           datele personale ale persoanei care urmează să fie transferată (de exemplu, nume, prenume, orice alte nume utilizate/sub care aceasta este cunoscută sau pseudonime, sex, stare civilă, data și locul nașterii, cetățenie actuală și orice cetățenie anterioară);
                        
                     
                           —
                        
                        
                           pașaportul, cartea de identitate sau permisul de conducere (numărul, perioada de valabilitate, data eliberării, autoritatea emitentă și locul eliberării);
                        
                     
                           —
                        
                        
                           locurile de oprire și itinerariile;
                        
                     
                           —
                        
                        
                           alte informații necesare pentru identificarea persoanei care urmează să fie transferată sau pentru examinarea cerințelor în materie de readmisie care decurg din prezentul acord;
                        
                     
         
               (d)
            
            
               datele cu caracter personal trebuie să fie exacte și, după caz, actualizate;
            
         
               (e)
            
            
               datele cu caracter personal trebuie păstrate într-o formă care să permită identificarea persoanelor respective pe o durată care să nu depășească perioada necesară scopului pentru care au fost culese datele sau pentru care sunt prelucrate ulterior;
            
         
               (f)
            
            
               atât autoritatea care comunică datele, cât și autoritatea care le primește iau toate măsurile rezonabile pentru a asigura, după caz, rectificarea, ștergerea sau blocarea datelor cu caracter personal atunci când prelucrarea nu respectă dispozițiile prezentului articol, în special din cauză că datele respective nu sunt adecvate, pertinente, exacte sau sunt excesive în raport cu scopul prelucrării. Aceasta include notificarea celeilalte părți cu privire la orice rectificare, ștergere sau blocare;
            
         
               (g)
            
            
               la cerere, autoritatea care primește datele informează autoritatea care comunică datele cu privire la utilizarea datelor comunicate și cu privire la rezultatele obținute în urma utilizării lor;
            
         
               (h)
            
            
               datele cu caracter personal nu pot fi comunicate decât autorităților competente. Transmiterea lor ulterioară altor organisme necesită acordul prealabil al autorității care le-a comunicat;
            
         
               (i)
            
            
               autoritatea care comunică datele și autoritatea care le primește au obligația să înregistreze în scris comunicarea și primirea datelor cu caracter personal.
            
         Articolul 17
   Clauza de neafectare
   (1)   Prezentul acord nu aduce atingere drepturilor, obligațiilor și responsabilităților Comunității, statelor membre și Muntenegrului care decurg din dreptul internațional, în special din:
   
               —
            
            
               Convenția privind statutul refugiaților din 28 iulie 1951, astfel cum a fost modificată de Protocolul privind statutul refugiaților din 31 ianuarie 1967;
            
         
               —
            
            
               convențiile internaționale care stabilesc statul responsabil de examinarea cererilor de azil depuse;
            
         
               —
            
            
               Convenția europeană pentru apărarea drepturilor omului și a libertăților fundamentale din 4 noiembrie 1950;
            
         
               —
            
            
               Convenția împotriva torturii și a altor pedepse sau tratamente crude, inumane sau degradante din 10 decembrie 1984;
            
         
               —
            
            
               convențiile internaționale privind extrădarea și tranzitul;
            
         
               —
            
            
               convențiile internaționale multilaterale și acordurile multilaterale privind readmisia resortisanților străini.
            
         (2)   Nicio dispoziție din prezentul acord nu împiedică repatrierea unei persoane în temeiul altor înțelegeri formale sau informale.
   SECȚIUNEA VII
   PUNERE ÎN APLICARE ȘI EXECUTARE
   Articolul 18
   Comitetul mixt privind readmisia
   (1)   Părțile contractante își acordă reciproc asistență în ceea ce privește aplicarea și interpretarea prezentului acord. În acest scop, acestea instituie un Comitet mixt privind readmisia (denumit în continuare „comitetul”) care va avea în special următoarele sarcini:
   
               (a)
            
            
               monitorizarea executării prezentului acord;
            
         
               (b)
            
            
               decizia privind modalitățile de punere în aplicare necesare pentru aplicarea unitară a prezentului acord;
            
         
               (c)
            
            
               realizarea de schimburi de informații periodice cu privire la protocoalele de punere în aplicare întocmite de state membre individuale și Muntenegru în temeiul articolului 19;
            
         
               (d)
            
            
               recomandarea de modificări ale prezentului acord și ale anexelor acestuia.
            
         (2)   Deciziile comitetului sunt obligatorii pentru părțile contractante.
   (3)   Comitetul este compus din reprezentanți ai Comunității și ai Muntenegrului; Comunitatea este reprezentată de Comisie.
   (4)   Comitetul se reunește atunci când este necesar și la solicitarea uneia dintre părțile contractante.
   (5)   Comitetul își stabilește regulamentul de procedură.
   Articolul 19
   Protocoale de punere în aplicare
   (1)   La cererea unui stat membru sau a Muntenegrului, Muntenegru și un stat membru încheie un protocol de punere în aplicare care reglementează normele privind:
   
               (a)
            
            
               desemnarea autorităților competente, punctele de trecere a frontierei și schimbul de puncte de contact;
            
         
               (b)
            
            
               condițiile aplicabile repatrierii sub escortă, inclusiv tranzitului sub escortă al resortisanților țărilor terțe și al apatrizilor;
            
         
               (c)
            
            
               mijloacele și documentele suplimentare celor enumerate în anexele 1-5 la prezentul acord.
            
         (2)   Protocoalele de punere în aplicare menționate la alineatul (1) intră în vigoare numai după notificarea lor către Comitetul de readmisie menționat la articolul 18.
   (3)   Muntenegru acceptă să aplice în relațiile sale cu alt stat membru, la solicitarea acestuia din urmă, orice dispoziție a unui protocol de punere în aplicare încheiat cu un stat membru, cu condiția viabilității practice a aplicării acesteia.
   Articolul 20
   Relația cu acordurile sau cu înțelegerile bilaterale de readmisie ale statelor membre
   Dispozițiile prezentului acord prevalează asupra dispozițiilor oricărui acord sau înțelegere bilaterală privind readmisia persoanelor care se află în situația de ședere ilegală care au fost sau pot fi încheiate, în temeiul articolului 19, între state membre individuale și Muntenegru, în măsura în care dispozițiile acestora din urmă sunt incompatibile cu cele ale prezentului acord.
   SECȚIUNEA VIII
   DISPOZIȚII FINALE
   Articolul 21
   Aplicare teritorială
   (1)   Sub rezerva alineatului (2), prezentul acord se aplică pe teritoriul pe care se aplică Tratatul de instituire a Comunității Europene și pe teritoriul Muntenegrului.
   (2)   Prezentul acord nu se aplică pe teritoriul Regatului Danemarcei.
   Articolul 22
   Intrarea în vigoare, durata și denunțarea acordului
   (1)   Prezentul acord se ratifică sau se aprobă de părțile contractante în conformitate cu procedurile respective ale acestora.
   (2)   Prezentul acord intră în vigoare în prima zi a celei de-a doua luni următoare datei la care părțile contractante își notifică îndeplinirea procedurilor menționate la alineatul (1).
   (3)   Prezentul acord se încheie pe o perioadă nelimitată.
   (4)   Fiecare parte contractantă poate suspenda temporar, integral sau parțial, punerea în aplicare a prezentului acord în ceea ce privește resortisanții țărilor terțe sau apatrizii, din motive de securitate, protecție a ordinii publice sau sănătății publice, printr-o notificare oficială adresată celeilalte părți contractante și după consultarea în prealabil a comitetului menționat la articolul 18. Suspendarea intră în vigoare în a doua zi de la data efectuării unei astfel de notificări.
   (5)   Fiecare parte contractantă poate denunța prezentul acord printr-o notificare oficială adresată celeilalte părți contractante. Prezentul acord încetează să mai producă efecte la șase luni de la data efectuării unei astfel de notificări.
   Articolul 23
   Anexe
   Anexele 1-7 fac parte integrantă din prezentul acord.
   
      Încheiat la Bruxelles, optsprezece septembrie două mii șapte, în două exemplare, în fiecare dintre limbile oficiale ale părților, fiecare dintre aceste texte fiind egal autentice.
      
         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku Zajednicu
         
            
      
      
         За Република Черна гора
         Por la República de Montenegro
         Za Republiku Ċerná Hora
         For Republikken Montenegro
         Für die Republik Montenegro
         Montenegro Vabariigi nimel
         Για τη Δημοκρατία του Μαυροβουνίου
         For the Republic of Montenegro
         Pour la République du Monténégro
         Per la Repubblica del Montenegro
         Melnkalnes Republikas vārdā
         Juodkalnijos Respublikos vardu
         A Montenegrói Köztársaság részéről
         Għar-Repubblika ta' Montenegro
         Voor de Republiek Montenegro
         W imieniu Republiki Czarnogóry
         Pela República do Montenegro
         Pentru Republica Muntenegru
         Za Čiernohorskú republiku
         Za Republiko Črno goro
         Montenegron tasavallan puolesta
         För Republiken Montenegro
         Za Republiku Crnu Goru
         
            
      
   
   
      (1)  În conformitate cu formularul prevăzut în Recomandarea Consiliului UE din 30 noiembrie 1994.
   
      (2)  Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).
   ANEXA 1
   LISTA DOCUMENTELOR A CĂROR PREZENTARE ESTE CONSIDERATĂ DOVADĂ A CETĂȚENIEI
   [ARTICOLUL 2 ALINEATUL (1), ARTICOLUL 4 ALINEATUL (1) ȘI ARTICOLUL 8 ALINEATUL (1)]
   Atunci când statul solicitat este unul dintre statele membre:
   
               —
            
            
               pașapoarte de orice tip (pașapoarte naționale, pașapoarte diplomatice, pașapoarte de serviciu, pașapoarte colective și pașapoarte provizorii, inclusiv pașapoarte pentru minori);
            
         
               —
            
            
               cărți de identitate de orice tip (inclusiv cărți de identitate temporare și provizorii);
            
         
               —
            
            
               livrete și cărți de identitate militare;
            
         
               —
            
            
               carnete de marinar și carnete de serviciu pentru navigație interioară.
            
         Atunci când statul solicitat este Muntenegru:
   
               —
            
            
               documente de călătorie (pașapoarte naționale și pașapoarte colective) eliberate de Ministerul de Interne al Republicii Muntenegru după 15 iunie 1997 („pașapoarte albastre”) și documente de călătorie (pașapoarte diplomatice și pașapoarte de serviciu) eliberate de Ministerul Afacerilor Externe al Republicii Muntenegru, precum și documente de călătorie care vor fi eliberate în conformitate cu noua Lege privind documentele de călătorie;
            
         
               —
            
            
               cărți de identitate eliberate de Ministerul de Interne al Republicii Muntenegru după 1 mai 1994, precum și cărți de identitate care vor fi eliberate în conformitate cu noua Lege privind cărțile de identitate;
            
         
               —
            
            
               livrete și cărți de identitate militare ale armatei Muntenegrului;
            
         
               —
            
            
               carnete de marinar și carnete de serviciu pentru navigație interioară.
            
         ANEXA 2
   LISTA DOCUMENTELOR A CĂROR PREZENTARE ESTE CONSIDERATĂ DOVADĂ PRIMA FACIE A CETĂȚENIEI
   [ARTICOLUL 2 ALINEATUL (1), ARTICOLUL 4 ALINEATUL (1) ȘI ARTICOLUL 8 ALINEATUL (2)]
   Atunci când statul solicitat este unul dintre statele membre sau Muntenegru:
   
               —
            
            
               fotocopii ale oricăruia dintre documentele enumerate în anexa 1 la prezentul acord;
            
         
               —
            
            
               permise de conducere sau fotocopii ale acestora;
            
         
               —
            
            
               certificate de naștere sau fotocopii ale acestora;
            
         
               —
            
            
               orice alte documente oficiale eliberate de autoritățile statului solicitat care pot contribui la stabilirea cetățeniei persoanei în cauză;
            
         
               —
            
            
               certificate de cetățenie și alte documente oficiale care menționează sau indică în mod clar cetățenia.
            
         Atunci când statul solicitat este Muntenegru:
   
               —
            
            
               pașapoarte eliberate de Ministerul de Interne al Republicii Muntenegru înainte de 15 iunie 1997 („pașapoarte roșii”) și fotocopii ale acestora;
            
         
               —
            
            
               cărți de identitate eliberate de Ministerul de Interne al Republicii Muntenegru înainte de 1 mai 1994 și fotocopii ale acestora.
            
         ANEXA 3
   LISTA COMUNĂ A DOCUMENTELOR CONSIDERATE DOVADĂ A ÎNDEPLINIRII CONDIŢIILOR PENTRU READMISIA RESORTISANŢILOR ŢĂRILOR TERŢE ŞI A APATRIZILOR
   [ARTICOLUL 3 ALINEATUL (1), ARTICOLUL 5 ALINEATUL (1) ŞI ARTICOLUL 9 ALINEATUL (1)]
   
               —
            
            
               Ștampile de intrare/ieșire sau un însemn similar în documentul de călătorie al persoanei în cauză sau o altă dovadă a intrării/ieșirii (de exemplu, fotografică);
            
         
               —
            
            
               bilete nominale și/sau liste cu pasageri ale companiilor aeriene, feroviare, navale sau ale societăților de transport rutier care dovedesc prezența și itinerarul persoanei în cauză pe teritoriul statului solicitat;
            
         
               —
            
            
               declarații oficiale făcute în special de personalul autorității de frontieră și de alți martori, care pot atesta că persoana în cauză a trecut frontiera;
            
         
               —
            
            
               declarație oficială făcută de persoana în cauză în proceduri judiciare sau administrative care indică prezența sau itinerarul persoanei în cauză pe teritoriul statului solicitat.
            
         ANEXA 4
   LISTA COMUNĂ A DOCUMENTELOR CONSIDERATE DOVADĂ PRIMA FACIE A ÎNDEPLINIRII CONDIŢIILOR PENTRU READMISIA CETĂŢENILOR ŢĂRILOR TERŢE ŞI A APATRIZILOR
   [ARTICOLUL 3 ALINEATUL (1), ARTICOLUL 5 ALINEATUL (1) ȘI ARTICOLUL 9 ALINEATUL (2)]
   
               —
            
            
               Descriere a locului și a împrejurărilor în care a fost interceptată persoana în cauză după ce a intrat pe teritoriul statului în cauză, făcută de către autoritățile relevante ale statului solicitant;
            
         
               —
            
            
               informații privind identitatea și/sau șederea unei persoane, furnizate de o organizație internațională (de exemplu, Înaltul Comisariat al ONU pentru Refugiați – UNHCR);
            
         
               —
            
            
               rapoarte/confirmarea informațiilor de către membri ai familiei, tovarăși de călătorie etc.;
            
         
               —
            
            
               documente, certificate și facturi de orice tip (de exemplu, facturi de hotel, programări la medic/stomatolog, cartele de acces în instituții publice/private, contracte de închiriere de mașini, chitanțe de cărți de credit etc.) care indică în mod clar că persoana în cauză a avut reședința pe teritoriul statului solicitat;
            
         
               —
            
            
               informații care indică faptul că persoana în cauză a recurs la serviciile unui curier sau ale unei agenții de voiaj.
            
         ANEXA 5
   LISTA DOCUMENTELOR CONSIDERATE DOVADĂ PRIMA FACIE A ÎNDEPLINIRII CONDIȚIILOR PENTRU READMISIA FOȘTILOR RESORTISANȚI AI FOSTEI REPUBLICI SOCIALISTE FEDERATIVE IUGOSLAVIA
   [ARTICOLUL 3 ALINEATUL (3) ȘI ARTICOLUL 9 ALINEATELE (4) ȘI (5)]
   Anexa 5a (Documente considerate drept dovadă)
   
               —
            
            
               Certificate de naștere sau fotocopii ale acestora eliberate de fosta Republică Socialistă Federativă Iugoslavia;
            
         
               —
            
            
               documente publice sau fotocopii ale acestora eliberate de Muntenegru, de fosta Republică Federativă Iugoslavia, de fosta Uniune Statală a Serbiei și Muntenegrului sau de fosta Republică Socialistă Federativă Iugoslavia, în care se indică locul nașterii și/sau domiciliul, în conformitate cu dispozițiile articolului 3 alineatul (3).
            
         Anexa 5b (Documente considerate drept dovadă prima facie)
   
               —
            
            
               Alte documente sau certificate sau fotocopii ale acestora din care rezultă locul nașterii și/sau domiciliul pe teritoriul Muntenegrului;
            
         
               —
            
            
               declarație oficială făcută de persoana în cauză în cadrul unor proceduri judiciare sau administrative.
            
         ANEXA 6
   
      
   
      
   
      
   ANEXA 7
   
      
   
      
   DECLARAȚIE COMUNĂ PRIVIND ARTICOLUL 2 ALINEATUL (4) ȘI ARTICOLUL 4 ALINEATUL (4)
   Până la stabilirea reprezentanțelor consulare diplomatice ale Republicii Muntenegru pe teritoriul statelor membre ale UE, documentele de călătorie prevăzute la articolul 2 alineatul (4) vor fi eliberate de către misiunea diplomatică sau oficiul consular al Republicii Serbia, în conformitate cu articolul 6 din Memorandumul de înțelegere dintre Republica Muntenegru și Republica Serbia, sau de către misiunile diplomatice sau oficiile consulare ale altor state care reprezintă Muntenegru.
   În cazul în care statul membru solicitat nu are misiune diplomatică sau oficiu consular în Republica Muntenegru, documentul de călătorie care trebuie eliberat în temeiul articolului 4 alineatul (4) va fi eliberat de către misiunea diplomatică sau oficiul consular al statului membru care reprezintă statul membru solicitat în cauză. Documentul de călătorie este eliberat în numele statului membru solicitat sub rezerva unei autorizații prealabile din partea acestuia din urmă.
   DECLARAȚIE COMUNĂ PRIVIND ARTICOLELE 3 ȘI 5
   Părțile vor depune eforturi să repatrieze în țara de origine orice resortisant al unei țări terțe care nu îndeplinește sau nu mai îndeplinește condițiile legale în vigoare pentru intrarea, prezența sau șederea pe teritoriile respective ale acestora.
   DECLARAȚIE COMUNĂ PRIVIND ARTICOLUL 3 ALINEATUL (1)
   Părțile convin că prin persoană care „intră direct” de pe teritoriul Muntenegrului, în sensul acestor dispoziții, se înțelege o persoană care sosește pe cale aeriană, terestră sau maritimă pe teritoriul statelor membre fără să fi intrat într-o țară terță după părăsirea teritoriului Muntenegrului. Tranzitul aeroportuar într-o țară terță nu se consideră intrare într-o țară terță.
   DECLARAȚIE COMUNĂ PRIVIND DANEMARCA
   Părțile contractante iau act de faptul că prezentul acord nu se aplică teritoriului Regatului Danemarcei și nici resortisanților Regatului Danemarcei. În aceste condiții, este oportun ca Muntenegru și Danemarca să încheie un acord de readmisie în aceleași condiții ca cele prevăzute de prezentul acord.
   DECLARAȚIE COMUNĂ PRIVIND ISLANDA ȘI NORVEGIA
   Părțile contractante iau act de relațiile strânse existente între Comunitatea Europeană și Islanda și Norvegia, în special în temeiul acordului din 18 mai 1999 privind asocierea acestor țări la punerea în aplicare, asigurarea respectării și dezvoltarea acquis-ului Schengen. În aceste condiții, este oportun ca Muntenegru să încheie un acord de readmisie cu Islanda și Norvegia în aceleași condiții ca cele prevăzute de prezentul acord.
   DECLARAȚIE COMUNĂ PRIVIND ELVEȚIA
   Părțile contractante iau notă de faptul că Uniunea Europeană, Comunitatea Europeană și Elveția au semnat un acord privind asocierea Elveției la punerea în aplicare, asigurarea respectării și dezvoltarea acquis-ului Schengen. Este oportun ca, după intrarea în vigoare a acordului de asociere menționat, Muntenegru să încheie un acord de readmisie cu Elveția în aceleași condiții ca cele prevăzute de prezentul acord.